Размова аб прафесіях  
*Анатоль Астрэйка*

Раз сышліся на двары

Юныя рамеснікі

I пачалі гаварыць

Аб сваіх прафесіях:

Што каштоўней, што важней

Для краіны і людзей.

— Я шліфую, я тачу

Рэчы далікатныя,

Справу токара лічу

Самаю выдатнаю.

Нават трактар без мяне

Кола з месца не скране.

— Муляр з цэглы дом кладзе,

Сценка ў сценку роўныя.

Вы не знойдзеце нідзе

Працы больш шаноўнае.

Дзе ні вуліца, ні пляц,

Як паглядзіш — мой палац.

— Што ты нам ні гавары —

Вушы не развешу я,

Я за слесара, сябры,

Вось дзе дык прафесія.

Ні замок, ні нож, ні крук

Без маіх не зробіш рук.

— За варштатам я стаю,

Тку адменнай пражаю,

Я прафесію сваю

Лічу самай важнаю.

Апранаю я народ

У бастон і каверкот.

— Ты залішняе ўзяла

Пасмяшыла жартамі,

А сякера, а піла

Нікуды не вартыя?

Без сякеры, без пілы

Не зрабіць і чапялы.

— А вось справа швейная

Самая надзейная:

Абыходзіць голка свет,

Кожны голкаю адзет.

— А шавец? Браток, уваж!

Чым жа не выдатны я?

Вы без ботаў, без гамаш

Ні на што не здатныя:

А ў абутку — любата,

Ці мароз, ці хлюпата.

— Дайце слова, мне пара,

Марна вокал ходзіце,

Лепшай, чым у друкара,

Працы вы не знойдзеце.

Без кніжок ды без газет

Не абходзіцца ўвесь свет.

Слаўны наш савецкі край,

Моладзі жыць весела,

Ты любую выбірай

Сам сабе прафесію:

Навучайся і працуй,

Толькі сілы не шкадуй.

1948 г.